KOMISJONI ARVAMUS

Euroopa Ülemkogu otsuse eelnõu kohta, milles kiidetakse heaks aluslepingute kavandatava muudatuse läbivaatamine, et lisada protokoll Euroopa Liidu põhiõiguste harta kohaldamise kohta Tšehhi Vabariigi suhtes

EUROOPA KOMISJON,

võttes arvesse Euroopa Liidu lepingut, eriti selle artikli 48 lõiget 3,

ning arvestades järgmist:

(1) 29. ja 30. oktoobril 2009 toimunud Euroopa Ülemkogu kohtumisel võtsid riigipead ja valitsusjuhid Tšehhi Vabariigi seisukohta arvestades vastu otsuse, et järgmise ühinemislepingu sõlmimise ajal tuleks aluslepinguid muuta, et lisada Euroopa Liidu toimimise lepingule (edaspidi „ELi toimimise leping”) ja Euroopa Liidu lepingule (edaspidi „ELi leping”) protokoll Euroopa Liidu põhiõiguste harta kohaldamise kohta Tšehhi Vabariigi suhtes. Protokollis tuleks sätestada, et protokolli nr 30 (Euroopa Liidu põhiõiguste harta kohaldamise kohta Poola ja Ühendkuningriigi suhtes) kohaldatakse ka Tšehhi Vabariigi suhtes. Sellega seoses tuletas Euroopa Ülemkogu meelde, et Lissaboni lepingu jõustumiseks peavad selle ratifitseerima 27 liikmesriiki kooskõlas oma põhiseadusest tulenevate nõuetega, ning kinnitas taas oma kavatsust näha lepingu jõustumist enne 2009. aasta lõppu. Pärast seda, kui Tšehhi Vabariik oli Lissaboni lepingu 13. novembril 2009. ratifitseerinud, jõustus see 1. detsembril 2009. aastal.

(2) 5. septembril 2011 edastas Tšehhi Vabariigi valitsus nõukogule ELi lepingu artikli 48 lõike 2 kohase ettepaneku aluslepingute muutmiseks, et lisada protokoll Euroopa Liidu põhiõiguste harta kohaldamise kohta Tšehhi Vabariigi suhtes.

(3) Euroopa Ülemkogu eesistuja kirjutas 25. oktoobril 2011 komisjonile, paludes kõnealuse ettepaneku kohta arvamust.

(4) ELi lepingu artikli 6 lõike 1 esimese lõigu kohaselt on Euroopa Liidu põhiõiguste hartal aluslepingutega samaväärne õigusjõud. ELi lepingu artikli 6 lõike 1 teises lõigus selgitatakse, et harta sätted ei laienda mingil viisil liidu pädevust, mis on kindlaks määratud aluslepingutega. Preambuli kohaselt kinnitatakse hartaga liidu pädevuse ja ülesannete ning subsidiaarsuse põhimõtte kohaselt õigusi, mis tulenevad eelkõige liikmesriikide ühistest põhiseaduslikest tavadest ja rahvusvahelistest kohustustest, Euroopa inimõiguste ja põhivabaduste kaitse konventsioonist, liidu ja Euroopa Nõukogu vastuvõetud sotsiaalhartadest ning Euroopa Liidu Kohtu ja Euroopa Inimõiguste Kohtu kohtupraktikast. Harta eesmärk on tugevdada põhiõiguste kaitset, tuues kõnealused õigused selgemini esile. Harta artikli 51 lõike 1 kohaselt on harta „subsidiaarsuse põhimõtet arvesse võttes ette nähtud liidu institutsioonidele, organitele ja asutustele ning liikmesriikidele üksnes liidu õiguse kohaldamise korral”.

(5) Protokolli nr 30 artikli 1 lõikes 1 sätestatakse, et harta ei laienda Euroopa Liidu Kohtu ega ühegi protokolli nr 30 kohaldamisalasse kuuluva liikmesriigi kohtu pädevust leida, et protokolli kohaldamisalasse kuuluva liikmesriigi seadused, määrused ja haldussätted, -praktika või -toimingud on vastuolus põhiõiguste, vabaduste ja põhimõtetega, mida ta kinnitab. Protokolli nr 30 artikli 1 lõike 2 kohaselt miski harta IV jaotises ei anna Poola või Ühendkuningriigi suhtes kohaldamiseks kohtujurisdiktsiooni alla kuuluvaid õigusi, välja arvatud selles ulatuses, mis kõnealused liikmesriigid on selliste õiguste osas näinud ette oma siseriiklikes õigusaktides. Protokolli nr 30 artiklis 2 sätestatakse, et niivõrd, kuivõrd harta säte on seotud riiklike õigusaktide ja õiguspraktikaga, kohaldatakse seda üksnes Poolas või Ühendkuningriigis niivõrd, kuivõrd selles sisalduvaid õigusi või põhimõtteid tunnustatakse kõnealuste liikmesriikide õigusaktides või õiguspraktikas.

(6) Protokoll nr 30 ei piira Poola ja Ühendkuningriigi kohustusi, mis nimetatud riikidel on vastavalt Euroopa Liidu lepingule, eelkõige selle artikli 6 lõikele 3, Euroopa Liidu toimimise lepingule ja liidu õigusele üldiselt. Sellega seoses tuleb märkida, et hartas ainult kinnitatakse liidus tunnustatud õigusi, vabadusi ja põhimõtteid ning tuuakse kõnealused õigused selgemini esile. Protokolli nr 30 eesmärk on selgitada harta kohaldamist kõnealuste liikmesriikide seaduste ja haldustoimingute suhtes ning selle lubatavust kõnealustes liikmesriikides.

(7) Komisjon nendib, et riigipeade ja valitsusjuhtide kokkulepe aluslepingute muutmiseks, et lisada protokoll Euroopa Liidu põhiõiguste harta kohaldamise kohta Tšehhi Vabariigi suhtes, on saavutatud konkreetsetel asjaoludel,

ON ESITANUD HEAKSKIITVA ARVAMUSE

Euroopa Ülemkogu otsuse eelnõu kohta, milles kiidetakse heaks aluslepingute kavandatava muudatuse läbivaatamine, et lisada protokoll Euroopa Liidu põhiõiguste harta kohaldamise kohta Tšehhi Vabariigi suhtes.

Käesolev arvamus on adresseeritud Euroopa Ülemkogule.